Predkladacia správa

	Komplexná informácia o použití finančných prostriedkov poskytnutých zo štátneho rozpočtu v rokoch 2004 a 2005 na projekt výstavby automobilových závodov pri Žiline a regionálneho rozvoja dotknutých obcí a mesta Žilina sa predkladá na rokovanie vlády SR na základe bodu C.4 jej uznesenia č. 850 z 26. októbra 2005.

	Za roky 2004 a 2005 bolo uvoľnených zo štátneho rozpočtu a štátnych finančných aktív na uvedené účely spolu  5 677,5 mil. Sk, z toho vo forme návratnej finančnej výpomoci  1 356,4 mil. Sk. Prostriedky štátneho rozpočtu poukazovalo MH SR mestu Žilina na realizáciu inej podpory štátu a na jeho regionálny rozvoj, obciam Gbeľany, Teplička nad Váhom a Nedeza tiež na regionálny rozvoj a SARIO na činnosti súvisiace s koordináciou Projektu KIA Hyundai. MF SR poukázalo mestu Žilina návratné finančné výpomoci na výkup pozemkov pod závody a hrubé terénne úpravy (827,0 mil. Sk) a na výstavbu ubytovacích kapacít pre zamestnancov investorov v sume 529,4 mil. Sk. 

	Z poskytnutých prostriedkov sa do konca roka 2005 vyčerpalo 4 233,8 mil. Sk. 

	Predložený materiál vrátane príloh informuje o doteraz použitých prostriedkoch podľa jednotlivých účelov. 

	Materiál má informatívny charakter, neukladajú sa ním žiadne úlohy, a preto nebol predmetom medzirezortného pripomienkového konania.